ગુજરાત ટેકનોલોજિકલ યુનિવર્સિટીની સ્થાપનાને અાઠ વર્ષ પૂરા થયા છે. રાજ્ય સરકાર દ્વારા જરૂરી જમીન અને પૂરતા કાયમી સ્ટાફની ફાળવણી કરાઈ નથી, જેના કારણે યુનિવર્સિટી ગ્રાન્ટ કમિશન દ્વારા ફાળવાતી કરોડો રૂ‌િપ‍યાની ગ્રાન્ટ જીટીયુને મળતી નથી, જેના કારણે દર વર્ષે રાજ્ય સરકારને જીટીયુ પાછળ કરોડો રૂ‌િપ‍યાની રકમ ખર્ચ કરવી પડે છે. ગુજરાત સરકાર દ્વારા વર્ષ 2008માં રાજ્યની વિવિધ યુનિવર્સિટીઅો સાથે જોડાયેલી ટેકનિકલ કોલેજોને જુદી પાડીને એક અલગ અને નવી ગુજરાત ટેકનોલોજિકલ યુનિવર્સિટીની સ્થાપના કરવામાં અાવી હતી. જીટીયુનો પ્રારંભ થયો ત્યારે તેને વિશ્વકર્મા એન્જિનિયરિંગ કોલેજના કેમ્પસમાં જગ્યા ફાળવવામાં અાવી છે. જ્યારે એડમિશન કમિટી ફોર પ્રોફેશનલ કોર્સીસ માટે પણ એલ.ડી કોલેજ અોફ એન્જિનિયરિંગમાં જગ્યા ફાળવવામાં અાવી છે. કોઈ પણ યુનિવર્સિટીની રચના કરવામાં અાવે ત્યારે અા યુનિવર્સિટીની પાસે અોછામાં અોછી 100 એકર જમીન હોવી જોઈએ. જીટીયુની રચના તો કરી દીધી છે, પરંતુ અાઠ વર્ષ થવા અાવ્યા છતાં જીટીયુને જમીનની ફાળવણી કરવામાં અાવી નથી.